brieve van absolucien ende quytscheldingen voir
danielen moerman van zekeren correctien hem
gestelt ende geordeneert ende gedaen te wetene byder
wet van bruyssel
maximiliaen ende philips byder gratien goids hertoghen van oistryck
van bourgoingnen van lotharingen van brabant van lymborch van lutcemborch
ende van gelre greven van vlaenderen van artois van bourgoingnen palatynen
van henegouwe van hollant van zeelant van namen ende van zuytphen
mercgreven des heylichs rycx heeren van vrieslant van salins ende van
mechelen, allen den ghenen die dese onse brieve sullen sien oft
hoiren lesen saluyt, alsoe als van van weghen daneels moerman
mesmakers van onser stat van bruessel ons zy gethoent geweest
hoe dat hy opten xven dach van aprille int jair lxxxi ten vervolghe
van enighen synen quaetwillighen byder wet ons. voirs. stat
gecondempneert is geweest te treckene ende eenen wech te doene
tot sinte pieters ende pauwels te rome ende boven dien overberch
te woenene den termyn van drie jairen sonder dairen binnen in
onsen voirs. lande van brabant te moegen comen den tyt van drie jaeren
en were over leden ende hy en brachte dair aff brieve van certifficatien,
ende dat hoe wel hy gedaen heeft den voirs. wech van sinte pieters
ende sinte pauwels te rome ende dat by hem niet meer en behoirt
gedaen te syne dan die voirs. drie jairen overberch als voirs. is te
woenene soe en soude hy nochtans duerende die selve drie jairen
niet dorren gaen wandelen keeren verkeeren noch vernachten in onsen
voirs. lande van brabant sonder yerst dair aff van ons te hebbene
onse gracie ende genade alsoe hy seeght ons dair om oetmoedelyc
biddende. doen te wetene dat wy desen aengesien geneycht
wesende ter beden des voirs. thoenders ende zonderlinghe ter eeren
vander passien ons liefe heeren die hy geleden heeft voir ons allen
op zulcken dach als huden den selven thoendere hebben in gevalle
als boven quytgeschonden en van zunderlingher gracien schelden quyte
by desen onsen brieve die voirs. correctie van te moeten woenen die
voirs. drie jaeren overberch ende hebben hem als van dien weder om
gerestitueert ende restitueren tot zynen goeden name ende famen
ende oic mede tot onsen voirs. lande van brabant willende hem
consenterende dat hy sal binnen den selven onsen lande moegen gaen
wandelen keeren verkeeren ende anderssins hem aldan houden zoe hy
gedaen soude gehadt hebben ende moegen doen voir die geschiedenisse
vander voirs. correctien uuytgenomen nochtans binnen onser
voirs. stat van bruessel ende huerer vriheyt, ontbieden hier
om ende bevelen onsen drossate van brabant meyer van loevene
amman van brue ons. voirs. stat van bruessel schoutteeten
van antwerpen ende vanden bossche, ende voirts allen anderen
onsen ambachteren richteren ende officieren insgelycs den ambachteren
richteren ende officieren vanden smaelen heeren in onsen voirs.
lande van brabant geseten ende hueren stedehouderen dat zy ende
een iegelyck van hen zoe hem toebehoirt den voirs. thoendere
van deser onser gratien ende quytscheldinghen doen ende laeten
inder manieren voirschreven peysselyc ende vredelyc gebruycken sonder
hem dair inne te doene oft te laeten geschiene aen live oft
aen goede enigen hinder stoot oft letsel ter contrarien want ons
alsoe gelieft ende des torconden hebben wy onsen seghel
hier aen doen hangen, gegeven in onser stat van mechelen opten
goeden vrydach xvi in apryle int jair ons heeren duysent
vierhondert drie ende tachtentich voere paesschen. aldus
geteekent opte vouwe vanden brieve by mynen heere den
hertoghe, ja. hujoel